P. Abrhan, poslanec: (2003-11-04):
Výbor Národnej rady Slovenskej republiky pre verejnú správu na zasadnutí výboru 16. októbra 2003 prijal uznesenie č. 111 zo 16. októbra 2003, v ktorom odporučil Národnej rade Slovenskej republiky nepokračovať v rokovaní o vládnom návrhu zákona o krajských úradoch a obvodných úradoch a o zmene a doplnení niektorých zákonov a uložil spoločnému spravodajcovi výborov predložiť tento návrh ako návrh procedurálny na schôdzi Národnej rady Slovenskej republiky. Z uvedeného dôvodu predkladám plénu Národnej rady Slovenskej republiky ako spravodajca výborov určený gestorským výborom podľa § 80 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov túto informáciu. Národná rada Slovenskej republiky svojím uznesením č. 444 zo 16. septembra 2003 pridelila vládny návrh zákona o krajských úradoch a obvodných úradoch na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru do začatia jeho rokovania žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky o rokovacom poriadku v znení neskorších predpisov. Vládny návrh zákona o krajských úradoch a obvodných úradoch a o zmene a doplnení niektorých zákonov prerokovali výbory Národnej rady nasledovne: a) Odporučili ho schváliť: Výbor Národnej rady Slovenskej republiky pre financie, rozpočet a menu s pripomienkami, Výbor Národnej rady Slovenskej republiky pre sociálne veci a bývanie s pripomienkami a Výbor Národnej rady Slovenskej republiky pre obranu a bezpečnosť s pripomienkami. b) Uznesenie neprijali: Ústavnoprávny výbor Národnej rady Slovenskej republiky prerokoval predmetný vládny návrh zákona 1. októbra 2003 a neprijal uznesenie k zákonu ako k celku. Ústavnoprávny výbor Národnej rady Slovenskej republiky uznesením č. 240 z 1. októbra 2003 uložil predsedovi výboru, aby informoval predsedu gestorského Výboru Národnej rady Slovenskej republiky pre verejnú správu o pozmeňujúcich návrhoch, ktoré boli vo výbore schválené a sú uvedené v prílohe tohto uznesenia. S ohľadom na uvedené boli pozmeňujúce návrhy schválené Ústavnoprávnym výborom Národnej rady Slovenskej republiky uvedené v samostatnej časti spoločnej správy iba ako informácia pre poslancov bez ďalšieho odporúčania gestorského výboru. Výbor Národnej rady Slovenskej republiky pre verejnú správu predmetný vládny návrh zákona prerokoval 8. októbra 2003 a neprijal uznesenie, pretože návrh uznesenia nezískal potrebný súhlas nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky o rokovacom poriadku. Z celkového počtu 14 členov výboru bolo prítomných 13 poslancov, za hlasovalo 6 poslancov, proti návrhu hlasovali 6 poslanci a 1 poslanec sa hlasovania zdržal. Spoločná správa výborov Národnej rady Slovenskej republiky o prerokúvaní vládneho návrhu zákona o krajských úradoch a obvodných úradoch a o zmene a doplnení niektorých zákonov vo výboroch Národnej rady Slovenskej republiky v druhom čítaní nebola schválená, pretože tento návrh uznesenia nezískal súhlas nadpolovičnej väčšiny prítomných členov výboru podľa § 52 ods. 4. Na zasadnutí gestorského výboru 16. októbra bolo prijaté uznesenie č. 111 zo 16. októbra 2003, v ktorom tento výbor odporučil Národnej rade Slovenskej republiky nepokračovať v rokovaní o vládnom návrhu zákona o krajských úradoch a obvodných úradoch a o zmene a doplnení niektorých zákonov a uložil spoločnému spravodajcovi výborov tento návrh ako návrh procesný predložiť na schôdzi Národnej rady Slovenskej republiky. Pán predseda, skončil som. Prosím, aby ste otvorili rozpravu. A hlásim sa do rozpravy ako prvý.